N á v r h

Zákon

z ..... 2002,

ktorým sa mení a dopĺňa zákon Národnej rady Slovenskej republiky č. 308/1993 Z. z. o zriadení Slovenského národného strediska pre ľudské práva

          Národná rada Slovenskej republiky sa uzniesla na tomto zákone:

Čl. I

        Zákon Národnej rady Slovenskej republiky č. 308/1993 Z. z. o zriadení Slovenského národného strediska pre ľudské práva sa mení a dopĺňa takto:

       1. V § 1 odsek 2 znie:
         
       „(2) Stredisko plní úlohy v oblasti ľudských práv. Za tým účelom
a)	monitoruje a hodnotí dodržiavanie ľudských práv a slobôd vrátane práv dieťaťa,1)
b)	uskutočňuje výskumné a vzdelávacie aktivity,
c)	zhromažďuje a  šíri informácie,
d)	poskytuje knižničné a iné služby.“.

         Poznámka pod čiarou k odkazu 1 znie:   

         „1)  Dohovor o právach  dieťaťa (oznámenie Federálneho ministerstva zahraničných  vecí Českej a Slovenskej  federatívnej republiky č. 104/1991 Zb.)“.

	Doterajší odkaz a poznámka pod čiarou k odkazu 1 sa označuje ako odkaz a poznámka pod čiarou k odkazu 2.

       2.  § 1 sa dopĺňa odsekom 3, ktorý znie:

       „(3) Stredisko každoročne do 31. januára vypracúva a uverejňuje správu o stave dodržiavania ľudských práv a slobôd  v Slovenskej republike vrátane práv dieťaťa za predchádzajúci kalendárny rok.“.

       3. V § 2 odsek 2 znie:

       „(2) Stredisko financuje svoju činnosť dotáciami zo štátneho rozpočtu  podľa medzinárodnej zmluvy.3) “.

       Poznámka pod čiarou k odkazu 3 znie:

       „ 3) Dohoda  medzi vládou Slovenskej   republiky  a  Organizáciou  Spojených  národov o  zriadení   Slovenského   národného  strediska   pre  ľudské   práva   (oznámenie č.  29/1995 Z. z.).“.

         4.  V § 3 sa vypúšťa odsek 2. Súčasne sa zrušuje označenie odseku  1.

         5.  Za § 3 sa vkladajú § 3a, 3b a 3c, ktoré znejú:

„§ 3a

	    (1) Správna rada má deväť členov . Členmi správnej rady sú:
a)	jeden člen vymenovaný vedúcim Kancelárie prezidenta Slovenskej republiky,
b)	jeden člen vymenovaný predsedom Národnej rady Slovenskej republiky na návrh    Výboru Národnej rady Slovenskej republiky pre ľudské práva a národnosti,
c)	jeden člen vymenovaný verejným ochrancom práv,
d)	jeden člen vymenovaný dekanom Právnickej fakulty Univerzity Komenského v Bratislave,
e)	jeden člen vymenovaný dekanom Právnickej fakulty Univerzity Pavla  Jozefa  Šafárika v Košiciach, 
f)	jeden člen vymenovaný dekanom Právnickej fakulty  Univerzity Mateja Bela v Banskej Bystrici, 
g)	jeden člen vymenovaný dekanom Právnickej fakulty Trnavskej univerzity  v Trnave, 
h)	jeden člen vymenovaný predsedom Slovenskej advokátskej komory,
i)	jeden člen vymenovaný podpredsedom vlády z osôb požívajúcich prirodzenú autoritu a dôveru v oblasti ochrany ľudských práv a základných  slobôd na návrh mimovládnych organizácii.

         (2) Správna rada je schopná uznášať sa, ak je prítomná nadpolovičná väčšina jej členov. Na platné prijatie uznesenia sa vyžaduje súhlas nadpolovičnej väčšiny prítomných  členov. V prípade rovnosti hlasov rozhoduje hlas predsedu alebo v jeho neprítomnosti hlas podpredsedu.

         (3) Správna rada volí a odvoláva zo svojich členov predsedu a podpredsedu.

         (4) Funkčné obdobie člena správnej rady je trojročné. Tá istá osoba môže byť vymenovaná za člena alebo zvolená za predsedu alebo za podpredsedu správnej rady najviac na dve po sebe nasledujúce funkčné obdobia. Členstvo v správnej rade je dobrovoľné a nezastupiteľné. Člen správnej rady má nárok na úhradu výdavkov spojených s výkonom tejto funkcie podľa osobitných predpisov.4)

         (5) Členstvo v správnej  rade sa  skončí
a)	uplynutím funkčného obdobia člena správnej rady,
b)	vzdaním sa funkcie člena  správnej rady,
c)	odvolaním člena správnej rady z funkcie alebo
d)	smrťou člena správnej rady.   

         (6) Člena správnej rady, ktorý sa bez vážneho dôvodu nezúčastní na troch po sebe nasledujúcich zasadnutiach správnej rady  odvolá z funkcie ten, kto ho za člena vymenoval podľa odseku 1.

         (7) Správna rada najmä
a)	volí a odvoláva výkonného riaditeľa,
b)	schvaľuje štatút strediska,
c)	schvaľuje rokovací poriadok správnej rady,
d)	schvaľuje návrh rozpočtu strediska,
e)	schvaľuje plán činnosti strediska.
                     
         (8) Podrobnosti o vnútorných pomeroch strediska upraví štatút strediska v súlade s medzinárodnou zmluvou.3)
  
         (9) Postup pri zvolávaní zasadnutí správnej rady a jej rokovaní  upraví  rokovací poriadok správnej rady.

§ 3b

          (1) Činnosť strediska riadi výkonný riaditeľ, ktorého na obdobie štyroch rokov volí správna rada. Výkonný riaditeľ je jeho štatutárnym orgánom. Za výkonného riaditeľa môže byť zvolená bezúhonná osoba, ktorá dosiahla vek 35 rokov, má vysokoškolské vzdelanie a je činná v oblasti ochrany ľudských práv a  slobôd. Tá istá osoba môže byť zvolená za výkonného riaditeľa v dvoch po sebe nasledujúcich štvorročných  obdobiach.

         (2) Výkonný riaditeľ zodpovedá správnej rade za
a)	činnosť strediska,
b)	 riadne hospodárenie a vedenie účtovníctva,
c)	plnenie uznesení správnej rady,
d)	vypracúvanie každoročnej správy o stave dodržiavania ľudských práva slobôd v Slovenskej republike, vrátane práv dieťaťa,1)
e)	vypracúvanie ročnej záverečnej správy o činnosti strediska, účtovnej závierke strediska a výročnej správy o hospodárení strediska za predchádzajúci rok.
 
         (3) Výkon funkcie výkonného riaditeľa sa skončí
a)	uplynutím funkčného obdobia výkonného riaditeľa,
b)	vzdaním sa funkcie výkonného riaditeľa,
c)	odvolaním z funkcie pre dlhodobé neplnenie povinností, ktoré trvajú viac ako šesť mesiacov alebo vážne porušenie povinností výkonného riaditeľa,
d)	smrťou výkonného riaditeľa.

         (4) Výkonný riaditeľ predkladá správnej rade
a)	návrh plánu činnosti strediska na príslušný kalendárny rok,
b)	návrh rozpočtu strediska na príslušný kalendárny rok,
c)	návrh štatútu strediska,
d)	správu o stave dodržiavania ľudských práv a slobôd v Slovenskej republike, vrátane práv dieťaťa,1
e)   ročnú záverečnú správu o činnosti strediska,
f)	účtovnú závierku strediska a výročnú správu o hospodárení strediska.

§ 3c

        (1) Funkčné obdobie členov správnej rady zriadenej podľa doterajších predpisov sa skončí vymenovaním členov správnej rady podľa tohto zákona, okrem člena  vymenovaného verejným ochrancom práv. Členov správnej rady vymenujú subjekty uvedené v  § 3a  ods. 1, okrem subjektu uvedeného v § 3a ods. 1 písm. c) najneskôr do 30 dní od nadobudnutia účinnosti tohto zákona;  o ich vymenovaní upovedomia ministra spravodlivosti Slovenskej republiky.

        (2) Prvé rokovanie novej správnej rady zvolá minister spravodlivosti Slovenskej republiky bezodkladne po vymenovaní členov správnej rady podľa odseku 1.

        (3) Funkčné obdobie výkonného riaditeľa zvoleného podľa doterajších predpisov sa skončí zvolením nového výkonného riaditeľa;  správna rada podľa tohto zákona zvolí nového výkonného riaditeľa do 30 dní od jej zriadenia.“.

Poznámka pod čiarou k odkazu 4 znie:

„ 4) Zákon č. 119/1992 Zb. o cestovných náhradách v znení neskorších predpisov.“.

Čl. II

Tento zákon nadobúda účinnosť 1. júna  2002.